Manises rep el segell de Ciutat Amiga de la Infància atorgat per UNICEF
25 de novembre de 2024

· Aquest prestigiós segell reconeix les iniciatives de Manises en favor de la participació infantil

Manises, 25 de novembre de 2024.– El municipi de Manises ha sigut reconegut oficialment com a Ciutat Amiga de la Infància per UNICEF, un distintiu que posa en valor el compromís de la localitat de l'Horta Sud amb la promoció dels drets de la infància i la millora del seu benestar.

L'alcalde de Manises, Javier Mansilla, ha assegurat que “som un equip de govern compromés amb la infància i aquest és un reconeixement molt important per a la nostra ciutat, ja que materialitza les polítiques socials en matèria d'infància i adolescència que es porten a terme a Manises, així com la participació dels nostres xiquets, xiquetes i adolescents en la presa de decisions”.

Per part seua, la regidora d'Educació i Infància, Carmen Moreno, ha expressat que “el segell de Ciutat Amiga de la Infància, atorgat per UNICEF, és un reconeixement que mostra la nostra responsabilitat i el treball que portem fent des de la Regidoria d'Infància, que garanteix els drets dels xiquets, xiquetes i adolescents, així com la lluita contra la discriminació, el màxim desenvolupament de la infància i el seu benestar i l'estimulació de la participació de les i els més xicotets”.

Aquest prestigiós segell, atorgat després d'un rigorós procés d'avaluació, reconeix les iniciatives de Manises en favor de la participació infantil, la creació d'entorns amables i la implementació de polítiques públiques que prioritzen les necessitats de xiquets, xiquetes i adolescents.

El nomenament arriba com un suport al treball realitzat des de la Regidoria d'Infància de l'Ajuntament de Manises en col·laboració amb diverses entitats locals, col·legis i associacions, per a garantir que la veu de la infància siga escoltada i tinguda en compte en la presa de decisions. Destaquen projectes participatius com ara el disseny d'espais més inclusius, així com activitats culturals i educatives que fomenten la integració i el desenvolupament personal dels i les més joves.

Manises s'uneix així a la xarxa de Ciutats Amigues de la Infància d'UNICEF, que promou un model de desenvolupament urbà sostenible i respectuós amb els drets de les i els més xicotets.

El lliurament oficial del segell tindrà lloc el 10 de desembre al Ministeri de Drets Socials, Consum i Agenda 2030, a Madrid, on es presentarà també el pla d'acció per als pròxims anys, amb les propostes per a continuar millorant la qualitat de vida dels xiquets i xiquetes de la localitat.

Sobre Ciutats Amigues de la Infància

El programa Ciutats Amigues de la Infància d'UNICEF té com a objectiu fomentar l'aplicació de la Convenció sobre els Drets de la Infància a nivell local, garantint que cada xiquet, xiqueta i adolescent puguen créixer en un entorn segur, saludable i participatiu.